Sag T-31/17

Den Portugisiske Republik

mod

Europa-Kommissionen

»EGFL – udgifter, der er udelukket fra finansiering – særlige foranstaltninger til fordel for regioner i den yderste periferi – artikel 12, stk. 2, i forordning (EF) nr. 247/2006 – teknisk bistand – kontrolforanstaltninger – processuelle garantier – berettiget forventning«

Sammendrag – Rettens dom (Niende Afdeling) af 22. november 2018

Inden for rammerne af en procedure for regnskabsafslutning for EGFL skal Kommissionens skriftlige meddelelse i henhold til artikel 11, stk. 1, i Kommissionens forordning (EF) nr. 885/2006 af 21. juni 2006 om gennemførelsesbestemmelser til Rådets forordning (EF) nr. 1290/2005 for så vidt angår godkendelse af betalingsorganer og andre organer og regnskabsafslutning for EGFL og ELFUL give den berørte medlemsstat et fuldkomment kendskab til Kommissionens forbehold om de pågældende udgifters forenelighed med EU-retten, således at dokumentet kan opfylde den advarselsfunktion, det har i medfør af denne bestemmelse. Heraf følger, at artikel 11, stk. 1, i forordning nr. 885/2006 kræver, at den uregelmæssighed, som foreholdes den berørte medlemsstat, fremgår tilstrækkeligt præcist af den skriftlige meddelelse, der er fastsat i stk. 1, første afsnit. Når den samme grund til manglende støtteberettigelse gør sig gældende for en kategori eller en gruppe af udgifter, kan Kommissionen endvidere begrænse sig til at anføre en generel begrundelse for alle de pågældende udgifter. (jf. præmis 29, 30 og 36)

Den tekniske bistand, som er omhandlet i artikel 12, litra c), i forordning nr. 247/2006 om særlige foranstaltninger på landbrugsområdet i EU’s fjernområder og fastsat i et støtteprogram til fordel for områder i den yderste periferi, er i princippet berettigede til EU-finansiering, forudsat at de bl.a. er knyttet til udformningen, gennemførelsen eller tilpasningen af støtteforanstaltninger. Forordning nr. 247/2006 og nr. 793/2006 om gennemførelsesbestemmelser til forordning nr. 247/2006 præciserer imidlertid ikke, om teknisk bistand som omhandlet i artikel 12, litra c), i forordning nr. 247/2006 eventuelt omfatter de kontrolforanstaltninger, som de nationale myndigheder udfører. Det ses endvidere, dels at der i EU-retten, og navnlig på EGFL’s område, ikke findes en generel og tværgående definition af begrebet »teknisk bistand«, som kan overføres på denne kontekst, dels at udtrykket »teknisk bistand« ikke nødvendigvis klart udpeger en helhed af foranstaltninger, der omfatter kontrolforanstaltninger. Artikel 12, litra c), i forordning nr. 247/2006 skal fortolkes under hensyntagen til ikke alene denne bestemmelses ordlyd, men ligeledes til dens sammenhæng og det formål, der forfølges med den lovgivning, som den er en del af. For det første nævner hverken denne bestemmelse eller andre relevante bestemmelser i forordning nr. 247/2006 og nr. 793/2006 foranstaltninger vedrørende evaluering, revision og kontrol. For det andet kan begrebet »teknisk bistand« hvad angår EGFL i visse tilfælde og bl.a. inden for rammerne af artikel 5, litra a), i forordning nr. 1290/2005 om finansiering af den fælles landbrugspolitik ikke henvise til alle foranstaltninger, der indebærer kontrol, men udpeger alene foranstaltninger vedrørende administrativ og teknisk støtte i snæver forstand. For det tredje følger det af artikel 11 i forordning nr. 1290/2005, at betalingerne i forbindelse med finansieringen fastsat i denne forordning gennemføres fuldstændigt til modtagerne, medmindre andet bestemmes. Det fremgår af disse bestemmelser, at lån tilknyttet EGFL, bl.a. lånene ydet til medlemsstaterne, i princippet skal bruges til at finansiere de operative udgifter, der opstår ved betalingerne til modtagerne. Det følger heraf, at disse lån, medmindre andet bestemmes, ikke kan bruges til at hjælpe de nationale myndigheder med at udføre de administrative aktiviteter, som normalt påhviler dem, såsom tilsyn med overholdelsen af betingelserne for tildeling af støtte og præmier. På denne baggrund følger det af fortolkningen af artikel 12, litra c), i forordning nr. 247/2006 under hensyn til dens ordlyd, systematik og formål, at »teknisk bistand i forbindelse med [...] gennemførelsen [af] [...] [de støtteforanstaltninger]«, som omtales heri, ikke omfatter kontrolforanstaltninger foretaget af de nationale myndigheder. (jf. præmis 47, 48, 61, 62, 66-71 og 74)

Jf. afgørelsens tekst. (jf. præmis 85-87)